"Mult peste ce mă așteptam". Antrenorul din Superligă remarcat de Basarab Panduru
Basarab Panduru a făcut o analiză a antrenorilor din Superliga României, având doi remarcați, ambii din play-out.
Fostul internațional român a vorbit la superlativ despre Mircea Rednic și Ioan Ovidiu Sabău, cu un plus pentru tehnicianul celor de la UTA Arad.
Formația arădeană a încheiat pe primul loc în play-out, după un început slab în sezonul regulat, când se aflau în zona retrogradării.
"Pentru acest campionat cred că Rednic a fost mai bun, a depăşit toate aşteptările, a terminat pe locul unu în play-out, mult peste ce mă aşteptam şi ce făcuse până acum. Cred că este Rednicul ălă care trebuie să fie, cred că aşteptările de la Sabău ca antrenor au fost mai mari la U Cluj, tot ce s-a făcut acolo a fost pentru play-off, dar echipa nu cred că era de locul 10, dar nici de play-off.
Rednic foarte bine anul ăsta, Sabău bine, dar se putea şi mai mult, niciodată nu credeam că o să încheie pe locul zece, au fost aproape de play-off", a declarat Basarab Panduru, la Orange Sport.
Reacția lui Mircea Rednic după înfrângerea cu Dinamo
Tehnicianul ardelenilor a vorbit despre lipsa de determinare a jucătorilor săi, dar și despre greșelile comise, mai ales în prima repriză.
"S-a văzut diferența, mai ales în prima repriză. Am pierdut multe dueluri, pase greșite, nu prea am văzut implicare. La primul gol, o ezitare a portarului. Chiar mă bazam pe el.
Cred că ne-au surprins cu agresivitatea cu care au jucat, eu i-am atenționat, nu am avut atitudine. I-am avertizat că Dinamo e o echipă disperată. Au fost goluri pe greșeli, nu am contat în prima repriză.
Performanțele pe care le-am avut ca antrenor și jucător nu poate să le șteargă nimeni. Mulți s-au jucat cu postul lor la echipă, am transmis un mesaj clar. Dacă vrei să rămâi la echipă în sezonul viitor, aș fi vrut altceva. Eu nu mă joc. Ți se oferă șansa, trebuie să demonstrezi până la capăt. I-am felicit pentru întreg sezonul, dar mă interesează și atitudinea din ultimul meci. S-a văzut o relaxare", a declarat Mircea Rednic, la finalul partidei.
Urmăriți SPORT.RO și pe Google News